O‘ZBEKISTON DAVLAT TELERADIOEShITTIRISh KOMPANIYASI TO‘G‘RISIDA

O‘zbekiston Respublikasi Prezidentining “O‘zbekiston Respublikasi Davlat televideniye va radioeshittirish komitetini O‘zbekiston Davlat teleradioeshittirish kompaniyasiga aylantirish to‘g‘risida” 1992-yil 7-yanvardagi Farmoniga muvofiq, radio va televideniyening, unga qarashli korxonalar va tashkilotlarning barqaror ishlashini ta’minlash, ularning faoliyatini muvofiqlashtirish maqsadida Vazirlar Mahkamasi qaror qiladi:
 1. O‘zbekiston Respublikasi Davlat televideniye va radioeshittirish komiteti 1992-yilning 1-yanvaridan boshlab tugatilgan deb hisoblansin. O‘zbekiston Davlat teleradioeshittirish kompaniyasi (“O‘zteleradio”) uning huquqiy vorisi deb hisoblansin. 1992-yilning 1-martigacha O‘zbekiston Respublikasining sobiq Davlat televideniye va radioeshittirish komiteti va unga qarashli korxonalar hamda tashkilotlar ixtiyoridagi asosiy fondlar, mulk va banklardagi hisob-kitob schyotlarida bo‘lgan pul mablag‘lari “O‘zteleradio” ixtiyoriga berilsin.
 2. O‘zbekiston Davlat teleradioeshittirish kompaniyasi to‘g‘risidagi ilova qilinayotgan Nizom tasdiqlansin.
 3. Belgilansinki, “O‘zteleradio” respublika hududida to‘rt programma bo‘yicha televizion ko‘rsatuvlar olib boradi, jumladan, “Ostankino” va O‘rta Osiyo hamda Qozog‘iston respublikalari telekompaniyasi dasturlarini olib ko‘rsatadi, to‘rt dastur bo‘yicha radioeshittirishlar olib boradi, jumladan, “Mayak” radiostansiyasini olib eshittiradi, shuningdek, chet ellar uchun eshittirishlarni amalga oshiradi.
 4. Belgilansinki, O‘zbekiston Davlat teleradioeshittirish kompaniyasi teleradioeshittirishning Vazirlar Mahkamasi tomonidan tasdiqlanadigan yillik reja hajmlariga hamda kompaniyaning bir soatlik eshittirishi qiymatining hisob-kitob normativlaridan kelib chiqqan holda respublika budjetidan mablag‘ bilan ta’minlanadi.
 5. O‘zbekiston Davlat teleradioeshittirish kompaniyasiga Raisning to‘rt nafar, shu jumladan, bir nafar birinchi o‘rinbosariga ega bo‘lishiga ruxsat etilsin.
 “O‘zteleradio” raisiga, uning o‘rinbosarlariga va boshqaruv a’zolariga O‘zbekiston Respublikasi vazirlari, ularning o‘rinbosarlari va hay’at a’zolari uchun tegishli ravishda nazarda tutilgan maishiy va tibbiy xizmat ko‘rsatish joriy qilinsin.
 6. O‘zbekiston Respublikasi Moliya vazirligi Avtomobil transporti vazirligi tomonidan Davlat teleradioeshittirish kompaniyasi rahbariyatiga xizmat ko‘rsatish uchun ajratilgan 5 ta yengil avtomashinani saqlash uchun zarur bo‘lgan mablag‘ va limit ajratsin.
 7. “O‘zteleradio” va unga qarashli tashkilotlarga mazkur qaror kuchga kirgan paytdan boshlab daromaddan olinadigan soliqlarning stavkasi 12 foiz miqdorida belgilansin. Tijoratchilik faoliyatidan olingan daromadlardan va budjetdan tashqari moliyaviy ta’minlashning boshqa manbalaridan olingan mablag‘lardan teleradio ishlab chiqarishini tashkil etishni takomillashtirish, teleradioeshittirishning sifati va badiiy saviyasini oshirish, ijtimoiy rivojlanish moddiy-texnika bazasini mustahkamlash va xodimlar mehnatini moddiy rag‘batlantirish uchun mustaqil ravishda foydalanishga ruxsat etilsin.
 8. “O‘zteleradio” va unga qarashli korxonalar hamda tashkilotlarga o‘z faoliyatini amalga oshirish uchun zarur bo‘lgan moddiy-ishlab chiqarish va ijtimoiy rivojlanish, valyuta va boshqa fondlarni mustaqil ravishda shakllantirish va foydalanish, stavkalar, okladlar, qo‘shimcha haqlar, mukofotlarni hamda rahbarlar va apparat xodimlarini rag‘batlantirish tarzidagi boshqa to‘lovlar miqdorini, shuningdek, ko‘rsatilgan maqsadlar uchun ajratilgan mablag‘lar doirasida har xil toifadagi xodimlar sonining o‘zaro nisbatini hisobga olmagan holda shtatlar va tuzilmalarni belgilash huquqi berilsin.
 9. “O‘zteleradio” davlat aloqa organlarining barcha turdagi xizmatlariga, shu jumladan, buyurtma teleradio mahsulotlari hamda tijorat ko‘rsatuvlari va eshittirishlari translatsiyasi uchun to‘lovlarni davlat tariflari bo‘yicha amalga oshiradi.
 10. “O‘zteleradio” O‘zbekiston Respublikasida, MDHning boshqa respublikalarida va chet ellarda muxbirlik punktlari ochish, qo‘shma korxonalar tuzish, shuningdek, savdo-vositachilik birjalari tashkil etish va birja a’mollarida qatnashish huquqiga egadir.
 11. “O‘zteleradio” va unga qarashli korxonalar va tashkilotlarga teleradio programmalari, kino, -audio, -videoplyonkalar, teleradio mahsulotlari va boshqa tovarlar va jihozlar ishlab chiqarish uchun texnikalar sotib olish, ishlab chiqarilgan teleradio mahsulotlarini sotish hisobiga chet el teleradio tashkilotlarining xizmatlarini olishga oid eksport-import va barter bitimlarini amalga oshirish, chet el teleradio tashkilotlari vakillarini transport, aloqa, teleradio texnika, tarjimonlar bilan ta’minlash va boshqa xizmatlar ko‘rsatish huquqi berilsin.
 12. “O‘zteleradio”ga buyurtma teleradio mahsulotlari uchun narxlarni va sovet pullarida hamda chet el valyutasida xizmat ko‘rsatganlik uchun tariflarni mustaqil ravishda belgilashga ruxsat etilsin.
 13. Respublika televideniyesining moddiy-texnika bazasini mustahkamlash uchun qulay shart-sharoitlar yaratish maqsadida 1992-1993-yillarda “O‘zteleradio”ga quyidagilar uchun ruxsat etilsin:
 tovarlar, xizmatlarni eksport qilganlik va chet ellik sheriklarga xizmat ko‘rsatganlik uchun tushumlardan valyuta fondiga ajratmalarni amalga oshirmaslikka;
 “O‘zteleradio”ning taklifiga binoan respublika hududiga keladigan xorijiy fuqarolarga yashab turish va transport xarajatlariga so‘mlarda pul to‘lashga.
 14. O‘zbekistonning taraqqiyot istiqbolini belgilash qo‘mitasi “O‘zteleradio”ning samarali faoliyat ko‘rsatishi uchun qulay sharoitlar yaratishni ta’minlash, televizion va radioeshittirish asbob-uskunalarini vaqt-vaqti bilan yangilab turish va o‘rnini to‘ldirish, foydalanib kelinayotgan binolar va inshootlarni tuzatish va rekonstruksiya qilish maqsadida har yili, shu jumladan, erkin almashtiriladigan valyutalarda zarur mablag‘lar ajratishni nazarda tutsin.
 15. “O‘zteleradio” “Toshkentdan gapiramiz va ko‘rsatamiz” — “Govorit i pokazivayet Tashkent” haftaligining ta’sischisi va chop etuvchisi hisoblanadi.
 “Sharq” nashriyot-matbaa konserni haftalikning o‘z vaqtida chop qilinishida “O‘zteleradio”ga zarur yordam ko‘rsatsin.
 16. Viloyatlar, shaharlar va rayonlarning hokimlari “O‘zteleradio” va unga qarashli korxonalar va tashkilotlarning talabnomalariga muvofiq yakka tartibda uy-joy qurilishi, xodimlar va ularning bolalariga dam olish zonalari uchun yer maydonlari ajratishni ta’minlasinlar.
 17. Toshkent shahar hokimligi O‘zbekiston Respublikasi sobiq Davlat televideniye va radioeshittirish qo‘mitasi tomonidan “O‘zteleradio” va unga qarashli korxonalar va tashkilotlarga uy-joylar va maktabgacha tarbiya muassasalari qurilishi uchun ulush qo‘shib qatnashish maqsadidagi mablag‘larni qaytadan rasmiylashtirsin va har yili belgilangan tartibda ushbu mablag‘lar hisobiga uy-joy maydoni va bolalar maktabgacha tarbiya muassasalariga joylar ajratsin.
 18. O‘zbekiston SSR Ministrlar Sovetining 1973-yil 20-apreldagi 147-son, 1988-yil 25-avgustdagi 297-son, 1989-yil 8-dekabrdagi 413-son qarorlari o‘z kuchini yo‘qotgan deb hisoblansin.
 1. O‘zbekiston davlat teleradioeshittirish kompaniyasi (“O‘zteleradio”) respublika televideniyesiga, respublika radioeshittirishining, chet ellarga radioeshittirishlarning ijodiy ishlab chiqarish tuzilmalarini, ishlab chiqarish-texnika bo‘linmalarini, Qoraqalpog‘iston Respublikasi teleradiosi, viloyat teleradiolari, shahar radioeshittirish muharririyatlarini birlashtiradi.
 2. “O‘zteleradio” O‘zbekiston Respublikasi Davlat televideniye va radioeshittirish qo‘mitasining, shu jumladan, shartnomalar, bitimlar va xalqaro bitimlar bo‘yicha, shuningdek, mustaqil jumhuriyatlar va chet mamlakatlarning tashkilotlari, firmalari va korxonalari bilan tuzilgan grajdan-huquqiy tarzdagi shartnomalardan kelib chiquvchi majburiyatlar bo‘yicha huquqiy voris hisoblanadi.
 3. “O‘zteleradio” yuridik shaxs bo‘lib hisoblanadi, u mustaqil balansga ega, respublikaning butun hududida va uning tashqarisida zarur xo‘jalik-moliyaviy a’mollarni bajaradi, bank muassasalarida o‘z hisob-kitobiga ega, qonun bilan belgilangan tartibda tashqi iqtisodiy faoliyatni amalga oshiradi.
 4. “O‘zteleradio” o‘z faoliyatida O‘zbekiston Respublikasi Konstitutsiyasiga, uning qonunlariga, O‘zbekiston Respublikasi Oliy Kengashining qarorlariga, O‘zbekiston Respublikasi Prezidentining farmonlariga, respublika Vazirlar Mahkamasining qarorlari va farmoyishlariga, mazkur Nizomga va o‘z faoliyatiga oid boshqa me’yoriy hujjatlarga amal qiladi.
 5. “O‘zteleradio” O‘zbekiston Respublikasi Davlat gerbi tasvirlangan hamda o‘z nomi o‘zbek va rus tillarida yozilgan muhrga, firma belgisi, emblemasiga egadir.
 6. “O‘zteleradio”ning manzilgohi: 700011, Toshkent shahri, Navoiy ko‘chasi, 69.
 7. “O‘zteleradio”ning asosiy vazifalari:
 teleko‘rsatuvlar va radiodasturlar, telefilmlar ishlab chiqarish hamda tarqatish;
 O‘zbekiston Respublikasida umummilliy tuzilish sifatidagi teleko‘rsatuv va radioeshittirishlarni rivojlantirishning strategiyasi va asosiy yo‘llari hamda yo‘nalishlarini belgilash; axborot sohasida yagona davlat siyosatini amalga oshirish, umumrespublika teleradioeshittirish tashkilotlarining rivojlanishini, ularning Qoraqalpog‘iston Respublikasi, respublika viloyatlari, boshqa mustaqil respublikalar va davlatlarning teleko‘rsatuv hamda radioeshittirish tashkilotlari bilan hamkorlikda ishlashlarini muvofiqlashtirish;
 umumrespublika teleko‘rsatuvi va radioeshittirishlari faoliyatini huquqiy ta’minlashni takomillashtirish.
 8. “O‘zteleradio” o‘ziga yuklatilgan vazifalarga muvofiq:
 xolislik, tezkorlik hamda o‘z axborotlarining mutlaqo yangi bo‘lishi prinsiplariga asoslanib, O‘zbekiston Respublikasi hududida hamda uning tashqarisida teleko‘rsatuvlar va radioeshittirishlarni amalga oshiradi;
 millati, partiyaviy mansubligi va dinidan qat’i nazar, shaxslarning umum tomonidan e’tirof etilgan huquq hamda shaxs erkinligini hurmat qilish asosida televizion filmlarning yuksak g‘oyaviy, badiiy saviyada bo‘lishini ta’minlaydi;
 mustaqil davlatlar sifatida O‘zbekiston Respublikasi to‘g‘risida, uning ichki va tashqi siyosati, odamlarning hayoti hamda respublikada sodir bo‘layotgan jarayonlar, shu voqealarga nisbatan uning tashqarisidagi munosabat, shuningdek, xorijdagi voqealar va jarayonlar to‘g‘risida har tomonlama axborot beradi;
 O‘zbekiston Respublikasi davlat hokimiyati yuqori organlari va boshqaruvining faoliyati to‘g‘risida rasmiy xabarlar tarqatadi, shu tashkilotlar qabul qilayotgan qarorlarni tushuntiradi, ularga bildirilayotgan fikr-mulohazalarni tahlil qiladi;
 “Toshkentdan gapiramiz va ko‘rsatamiz” — “Govorit i pokazivayet Tashkent” haftaligini va, zarur bo‘lsa, boshqa bosma mahsulotlarni chop etadi, teleradioeshittirishlar masalalariga bag‘ishlangan xalqaro ko‘rgazmalar, kengashlar, konferensiyalarda qatnashadi;
 teleko‘rsatuvlar va radioeshittirishlar uchun dasturlar, telefilmlar, adabiy va musiqaviy asarlar, postanovkalar uchun ijodiy ishlab chiqarish jarayonlarini ta’minlaydi;
 telefilmlarni ishlab chiqarishga tushirish, ularni ko‘paytirish tartibini belgilaydi. Teleradio, kino mahsulotlarini yaratish uchun moddiy xarajatlarning normativlarini ishlab chiqadi va tasdiqlaydi.
 teleko‘rsatuv va radio uchun barcha turdagi asarlarni yaratganlik uchun mualliflik, sahnaga qo‘yganlik hamda ijrochilik mukofotlari to‘lanishi tartibini va miqdorini, shuningdek, adabiy-badiiy asarlar, ssenariylar, telefilmlarga, televizion va radioeshittirishlarga musiqa yaratganlik uchun to‘lanadigan stavkalarni belgilaydi;
 xalq ma’naviy, milliy boyligi va uning madaniy merosining bir qismi sifatida teleko‘rsatuv va radio asarlarini tanlash, yaxlitlash va saqlash bo‘yicha davlat vazifasini amalga oshiradi;
 mehnat munosabatlarining tanlov-shartnoma tizimi asosida kadrlarni tanlaydi hamda joy-joyiga qo‘yish ishlarini olib boradi. “O‘zteleradio” xodimlarini tayyorlashni va qayta tayyorlashni amalga oshiradi;
 badiiy-ishlab chiqarish, artistik hamda badiiy xodimlarni tarifikatsiyadan o‘tkazish tartibini belgilaydi;
 teleradio dasturlarining reytingini belgilash hamda oshirish maqsadida teletomoshabinlar va radioeshituvchilarning fikr-mulohazalarini sotsiologik o‘rganishni amalga oshiradi;
 teleko‘rsatuv hamda radioeshittirishlarning ma’lum vaqtini vazirliklar, muassasalar, korxonalar va tashkilotlarga, xususiy shaxslarga hamda jamoat birlashmalariga tijorat asosida taqdim etadi;
 ko‘rsatuvlar hamda eshittirishlar mahsulotlari davlat bozorini shakllantirishda qatnashadi. Teleko‘rsatuv hamda radioeshittirishning boshqa tashkilotlari bilan teleradio dasturlar, ilmiy-metodik, huquqiy, texnikaviy, tijorat va boshqa axborotlarni almashish maqsadida ikki tomonlama hamda ko‘p tomonlama shartnomalar tuzadi;
 O‘zbekiston Respublikasining aloqa organlari bilan birgalikda teleko‘rsatuv va radioeshittirishlarning dasturlarini shakllantirish hamda tarqatishning yagona shoxobchalarini ta’minlovchi texnika vositalarini oqilona joylashtiradi va samarali rivojlantiradi;
 davlat aloqa organlari o‘zlashtirgan radiochastotalar, chastota kanallari bilan teleko‘rsatuv va radioeshittirishlarning texnika vositalaridan samarali foydalanishni ta’minlaydi;
 “O‘zteleradio” dasturlarining shakllantirilishi hamda tarqatilishi sifatini nazorat qilishni tashkil etadi;
 budjetdan ajratilgan mablag‘lar doirasida buyurtmalarni joylashtiradi va teleko‘rsatuv hamda radioeshittirishlar uchun yangi xildagi texnikalar, texnologiya hamda asbob-uskunalarning ishlanmalarini moliyaviy ta’minlaydi. Teleko‘rsatuv va radioeshittirish uchun asbob-uskunalar ishlab chiqaradigan korxonalar hamda firmalar bilan, ilmiy-tadqiqot tashkilotlari bilan bevosita aloqalar o‘rnatadi;
 teleko‘rsatuv va radioeshittirishlar dasturlarini namoyish qilishning texnikaviy shartlariga binoan binolar va inshootlar qurishning loyihalarini kelishib oladi;
 O‘zbekiston Respublikasida teleko‘rsatuv hamda radioeshittirishlarni tashkil etish va boshqarishning huquqiy asoslarini ishlab chiqishda qatnashadi;
 respublika hamda xalqaro huquqiy tashkilotlarda “O‘zteleradio”ning manfaatlarini belgilangan tartibda himoya qiladi;
 O‘zbekiston Respublikasining teleko‘rsatuv va radioeshittirish sohasidagi davlat siyosati masalalari yuzasidan xalqaro aloqalarni amalga oshiradi. Chet mamlakatlarning teleradiokompaniyalari va tashkilotlari bilan hamkorlik to‘g‘risida shartnomalar, protokollar va boshqa hujjatlarni ishlab chiqadi. Tashqi iqtisodiy faoliyat sohasida shartnomalar tuzadi. Teleko‘rsatuv hamda radioeshittirish sohasida eksport-import ishlarini, vakillikni, vositachilik faoliyatini amalga oshiradi;
 chet ellik sheriklar bilan qo‘shma korxonalar tashkil etadi, audio va video kassetalarga yozilgan programmalarni, kino mahsulotlarini ishlab chiqaradi, ko‘paytiradi va sotadi, shuningdek, uning moddiy-texnika hamda ijtimoiy negizini rivojlantirishga yordam beruvchi moliyaviy iqtisodiy holatini mustahkamlovchi boshqa turdagi faoliyatlar bilan shug‘ullanadi.
 9. “O‘zteleradio”:
 teleko‘rsatuvlar va radioeshittirishlarni tayyorlash uchun davlat organlari, jamoat birlashmalari va mansabdor shaxslardan zarur axborotlarni olish; “O‘zteleradio” xodimlari zarur hollarda o‘z xizmat vazifalarini bajarishlari uchun davlat tashkilotlari va jamoat tashkilotlaridan yordam (ko‘mak) olish; xodimlarini mitinglarga, yig‘ilishlarga, namoyishlarga va boshqa ommaviy tadbirlarga, shuningdek, tabiiy ofatlar, halokatlar bo‘lgan rayonlarga, harbiy tayyorgarlik va jangovar harakatlar, qurol-yarog‘lar sinovdan o‘tkaziladigan, kosmik tadqiqotlar qilinadigan, ekologik ofatlar va jinoyatlar bo‘lgan, ozodlikdan mahrum etish joylariga, (tegishli organlar bilan kelishilgan holda) teleko‘rsatuvlar va radioeshittirishlar tayyorlash, suratga olish va teletomoshabinlar bilan radioeshituvchilarni tezkorlik bilan xabardor etish maqsadida yuborish;
 O‘zbekiston Respublikasi qonunlari asosida, respublika teleradioeshittirish tizimida yagona davlat siyosatini amalga oshirish bilan bog‘liq masalalar bo‘yicha, televideniye va radioeshittirishlarning barcha organlari va tashkilotlari uchun, ular qaysi idoraga qarashli bo‘lishidan qat’i nazar, majburiy bo‘lgan me’yoriy hujjatlar chiqarish;
 qonun bilan belgilangan tartibda teletomoshabinlar va radioeshituvchilarning hamda boshqa teleradio mahsulotlari iste’molchilarining huquqlari va qonuniy manfaatlarini himoya qilish yuzasidan choralar ko‘rish;
 teleko‘rsatuvlar va radioeshittirishlarni translatsiya qilishning texnik talablariga rioya qilinmagan holda olib borilayotgan binolar va inshootlar qurilishini to‘xtatish to‘g‘risida tegishli organlarga takliflar yuborish;
 “O‘zteleradio” dasturlarini tarqatish va namoyish etish maqsadida foydalaniladigan “O‘zteleradio”ga biriktirilgan teleko‘rsatuv va radioeshittirishlarning barcha texnik vositalarining ular o‘zlashtirgan radiochastotalar, chastota kanallari, sim orqali (kabel orqali) uzatish va aloqa kanallari bilan faoliyat ko‘rsatishi (ko‘rsatuvlar va radioeshittirishlar hajmi va tartibi) rejimini belgilash;
 “O‘zteleradio” dasturlarini namoyish qilishdan bo‘sh bo‘lgan efir vaqtini boshqa foydalanuvchilarga berilishiga ruxsat etish;
 umumrespublika teleko‘rsatuvi va radioeshittirishlari tashkilotlari va matbaa organlarini ta’sis etish, ta’sis etilayotgan organlarning dasturlari, ustavlari (nizomlarini) tasdiqlash, ularni moliyaviy va moddiy-texnikaviy jihatdan ta’minlash;
 O‘zbekiston Respublikasi Aloqa vazirligi bilan kelishilgan holda Qoraqalpog‘iston Respublikasiga, viloyatlarga o‘z hududlarida umumrespublika davlat teleko‘rsatuvlari va radioeshittirishlari dasturlari berilishi tartibini o‘zgartirishga rozilik berish;
 teleradio dasturlarini, kino va video plyonkalarni, teleradio mahsulotlarini tayyorlash uchun texnikalar xarid qilish, tayyorlangan teleradio mahsulotlarini sotish hisobiga respublikalar va xorijiy teleradio tashkilotlarining xizmatini olish, reklama uchun vaqt berish va boshqa teleradiokompaniyalarining vakillarini transport, aloqa, televizion va radioapparaturalar, tarjimonlar bilan ta’minlash va boshqa xizmatlarni ko‘rsatish yuzasidan barter bitimlarini amalga oshirish;
 turli toifadagi xodimlar soni nisbati cheklanmagan holda “O‘zteleradio” tuzilmasini, xodimlar sonini, shtatlarini mustaqil ravishda belgilash va tasdiqlash;
 teleko‘rsatuvlar va radioeshittirishlar organlarining muvaffaqiyatli ishlashlariga yordam beruvchi vaqtinchalik ijodiy kollektivlar, boshqa tashkiliy tuzilmalarni yuzaga keltirish;
 lavozim okladlari (stavkalari)ni, qo‘shimcha to‘lovlar, mukofotlarning va barcha toifadagi xodimlarga beriladigan rag‘batlantirish tarzidagi to‘lovlarning miqdorini aniqlash va belgilash;
 shartnoma asosida boshqa mustaqil respublikalar va xorijiy mamlakatlardan mutaxassislarni ishga qabul qilish;
 buyurtma asosida yaratilayotgan teleko‘rsatuv va radioeshittirishlar mahsulotlari narxini, ko‘rsatilgan xizmat uchun so‘mda va chet el valyutasi hisobida tariflarni mustaqil belgilash;
 “O‘zteleradio”ning ishlab chiqarish ma’muriy xizmatlarini o‘z nomidan shartnomalar tuzish huquqi bilan xo‘jalik hisobiga o‘tkazish; 
 respublika televideniye dasturlarini respublika va mahalliy ro‘znomalarga chop etish uchun shartnomali asosda berish;
 respublika hududida va uning tashqarisida belgilangan tartibda firmalar, tashkilotlar, vakolatxonalar, bo‘limlar, agentliklar, muxbirlik punktlari va ularning filiallarini ta’sis etish, qayta tashkil etish va tugatish;
 mavjud mablag‘lar doirasida axborot, madaniyat, xayriya, insonparvarlik hamda boshqa xil fondlarni ta’sis etish, Mustaqil Davlatlar Hamdo‘stligida va xorijda faoliyat ko‘rsatayotgan shunday fondlar tarkibiga kirish; eng yaxshi asarlar va axborot materiallari uchun mualliflarni rag‘batlantirish maqsadida maxsus mukofotlar ta’sis etish;
 barcha turdagi soliqlar (respublika budjetiga o‘tkazilayotgan soliqlar miqdori doirasida), yig‘imlar, bojlar va budjetga ajratmalar, shu jumladan, chet el valyutasida, to‘lamagan holda tijorat faoliyatini amalga oshirish; olingan valyutadan mustaqil ravishda foydalanish;
 televideniye, radioeshittirishlar, filmlar yaratish sohasidagi muammolarni tahlil etish va ularni hal qilishning oqilona yo‘llarini topish maqsadida yuqori malakali mutaxassislar va ekspertlarni, shu jumladan, ularni respublika tashqarisidan ham jalb qilish;
 tanlov, festivallar, viktorinalar o‘tkazish, o‘zimizning va chet ellardan keladigan teleradio tashkilotlari delegatsiyalarini, vakillarini qabul qilish, shuningdek “O‘zteleradio” faoliyati bilan bog‘liq boshqa tadbirlarni o‘tkazish uchun sarf-xarajatlar me’yorini ishlab chiqish va tasdiqlash;
 O‘zbekiston Respublikasi vazirliklari va boshqa markaziy boshqaruv organlari uchun belgilangan tartibda respublika rahbariyatining qarorlari va farmoyishlarini olish huquqlariga ega.
 10. “O‘zteleradio” zimmasiga yuklatilgan vazifalar va ishlarni bajarishda respublika birlashmalariga va O‘zbekiston Respublikasining davlat markaziy boshqaruv organlariga berilgan boshqa huquqlardan foydalaniladi.
 11. “O‘zteleradio” huquqi doirasiga kiruvchi yoki uning manfaatlariga daxldor masalalar qonunda nazarda tutilgan hollarda davlat organlari va xo‘jalik tashkilotlari tomonidan “O‘zteleradio” ishtirokida hal etiladi.
 12. “O‘zteleradio”ga rais boshchilik qiladi.
 “O‘zteleradio” raisi besh nafar o‘rinbosarlarga ega bo‘ladi.
 13. “O‘zteleradio” raisi kompaniya faoliyatiga rahbarlik qiladi. “O‘zteleradio”ga yuklatilgan vazifalar va funksiyalarning bajarilishi uchun shaxsan javob beradi, rais o‘rinbosarlarining, tuzilma bo‘limlari va tuzilma birliklari rahbarlarining, shuningdek, kompaniya tarkibiga kiruvchi birlashmalar, korxonalar, tashkilotlar rahbarlarining javobgarlik darajalarini belgilaydi.
 14. “O‘zteleradio”da rais, uning o‘rinbosarlari hamda “O‘zteleradio”ning boshqa xodimlaridan iborat boshqaruv tuziladi. Boshqaruvga “O‘zteleradio” raisi boshchilik qiladi. Boshqaruv a’zolarini “O‘zteleradio” raisi tayinlaydi.
 Boshqaruv qarorlari “O‘zteleradio” raisining buyruqlari bilan amalga oshiriladi.
 15. O‘zbekiston Respublikasining tugatilgan Davlat televideniye va radioeshittirish qo‘mitasining, shuningdek, unga qarashli mahalliy teleradio qo‘mitalari va tashkilotlarining ixtiyorlarida bo‘lgan asosiy fondlar va boshqa davlat mol-mulki “O‘zteleradio”ning mol-mulkini tashkil etadi. “O‘zteleradio” ko‘rsatilgan davlat mol-mulkini boshqarish uchun vakolatli bo‘lgan davlat organi vazifasini bajaradi. “O‘zteleradio” mol-mulkining qiymati uning mustaqil balansida aks etadi.
 16. “O‘zteleradio”ning pul mablag‘lari texnika vositalaridan foydalanish, texnika negizini mustahkamlash maqsadli dasturlarni amalga oshirish, respublika tashqarisidagi vakilliklarni saqlash va boshqa ishlab chiqarish ehtiyojlari uchun belgilangan normativlar hamda hisob-kitoblarga muvofiq davlat buyurtmasini bajarish uchun davlat budjetidan ajratiladi.
 17. Tijorat faoliyatidan, pullik xizmatlar ko‘rsatish va vazirliklar, idoralar, korxonalar, tashkilotlar hamda ayrim shaxslar bilan tuzilgan shartnomalarga ko‘ra qilingan ishlardan, homiylardan, tashqi iqtisodiy faoliyatdan, shuningdek, korxonalar, muassasalar, tashkilotlar va shaxslar o‘tkazgan beg‘araz va xayriya badallaridan, O‘zbekiston Respublikasi qonuni bilan man etilmagan boshqa joylardan tushgan mablag‘lar “O‘zteleradio”ni moliyaviy ta’minlashning qo‘shimcha manbalari bo‘lib hisoblanadi.
 18. “O‘zteleradio” o‘z majburiyatlariga ko‘ra qonunga muvofiq jarima solinishi mumkin bo‘lgan o‘ziga birkitilgan mol-mulk uchun javob beradi.
 19. “O‘zteleradio” O‘zbekiston Respublikasining teleradioeshittirishlarni rivojlantirish fondini, shuningdek, mehnatga haq to‘lash, ijodiy-ishlab chiqarish va ijtimoiy rivojlanish fondlarini, valyuta hamda “O‘zteleradio” vazifalarini bajarish uchun zarur boshqa fondlarni tashkil etadi.
 20. “O‘zteleradio” buxgalteriya, tezkorlik va statistika hisobini yuritadi ishlab chiqarish-xo‘jalik faoliyatining barcha turlari bo‘yicha hisobotlarni belgilangan tartibda tayyorlaydi va taqdim etadi, hisobotlar va balanslarning ishonchliligini ta’minlaydi.
 21. “O‘zteleradio” o‘ziga bo‘ysunuvchi mahalliy teleradio qo‘mitalari, korxonalari va tashkilotlari moliya-xo‘jalik faoliyatlarining qonunga muvofiq tematik tekshirilishi va kompleks taftishdan o‘tkazilishini ta’minlaydi.
 22. “O‘zteleradio”ni qayta tashkil etish va tugatish O‘zbekiston Respublikasi Prezidentining farmonlari bilan amalga oshiriladi.